Dragsholm
Dragsholm, Dragsholm Slot, tidligere bispeborg, nu slot og gods (2012: 187 ha) ved Sejerø Bugt i Odsherred.
Den oprindelige hovedbygning, antagelig opført for kongens kansler, Roskildebispen Niels Stigsen, i første halvdel af 1200-t., var et tofløjet vinkelhus på kampestensfundament. I sydfløjen findes resterne af denne herskabsbolig med en stor sal, der har strakt sig gennem to etager og fået lys fra tre store og høje vinduesgrupper. Typen, der kendes fra datidens tyske fyrsteborge, er enestående i dansk arkitektur.
Ved middelalderens udgang bestod anlægget af fire grundmurede huse, og omkring 1640 opførtes østpartiet med frontispicen mod gården og karnaptårnet mod haven af arkitekten Hans van Steenwinckel d.y.
Efter svenskekrigene henlå borgen som ruin, der først blev genopbygget efter rentemester Henrik Müllers overtagelse af ejendommen.
Ændringer i 1675 og en stor ombygning i 1697 formede anlægget i barokkens ånd: vestfløjen blev erstattet af en portmur, og nord- og sydfløjen blev gjort lavere mod vest. Slotskapellet, i dag Dragsholm Slotskirke, fik sin nuværende, enkelt indrettede udformning i 1731. Portmurens og karnaptårnets tinder blev tilføjet i 1850. Det sparsomt udstyrede kirkerum har prædikestol, herskabsgalleri og en altertavle malet af Sophus Schack (1811-64).
Dragsholm blev restaureret i 1918 for lensbaron Frederik Georg de Falsen Zytphen-Adeler, der besad godset, til han døde uden efterkommere i 1932. Fra 1940 har hovedbygningen været anvendt som pensionat, senere hotel og restaurant.
Dragsholm har flere gange fungeret som statsfængsel, bl.a. for Aarhusbispen Ove Bille i 1537 og fra 1573 for jarlen af Bothwell, James Hepburn Bothwell.
Dragsholm lagde navn til Dragsholm Kommune (1970-2006).

Dragsholm Slots hjemmeside
